**ՀԻՄՆԱՎՈՐՈՒՄ**

**«ԱԲՈՎՅԱՆ ՀԱՄԱՅՆՔԻ 2020 - 2024 ԹՎԱԿԱՆՆԵՐԻ ՀՆԳԱՄՅԱ ԶԱՐԳԱՑՄԱՆ ԾՐԱԳՐԻ ՀԱՍՏԱՏՄԱՆ ՄԱՍԻՆ» ԱԲՈՎՅԱՆ ՀԱՄԱՅՆՔԻ ԱՎԱԳԱՆՈՒ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

Համաձայն «Տեղական ինքնակառավարման մասին » օրենքի 82-րդ հոդվածի 1-ին մասի՝ համայնքի հնգամյա զարգացման ծրագիրը համայնքի սոցիալ-տնտեսական իրավիճակի վերլուծության և առկա հիմնախնդիրների բացահայտման, ֆինանսական, տնտեսական, բնական և մարդկային ռեսուրսների գնահատման արդյունքում նպատակային զարգացման տեսանկյունից ձեռնարկվելիք քայլերի ամբողջությունն արտահայտող փաստաթուղթ է, որը նախատեսում է ռազմավարական կտրվածքով համայնքի հիմնախնդիրների արդյունավետ լուծումը։

 Աբովյան համայնքի 2020-2024 թվականների հնգամյա զարգացման ծրագրի հիմնական նպատակն է՝ նախանշել քաղաքային տնտեսության զարգացման ուղղությունները՝ հաշվի առնելով առկա հիմնախնդիրները, որոնք փաստաթղթում ներկայացված են ըստ առանձին ոլորտների։ Ծրագրում առանձին բաժիններով ներկայացված են Աբովյան համայնքի սոցիալ-տնտեսական վիճակի նկարագրությունը։

 Ծրագրի կառուցվածքում առանձին ներկայացված են քաղաքային տնտեսության ոլորտները։ Յուրաքանչյուր բաժին հիմնականում բաղկացած է հետևյալ ենթաբաժիններից՝ «Վիճակի բնութագիր», «Հիմնախնդիրներ» և «2020-2024 թվականների նախատեսվող ծրագրեր»։

 Առաջիկա հինգ տարիների ծրագրերն ու միջոցառումները կազմվել են՝ հիմք ընդունելով համայնքի զարգացման գերակայությունը, առաջնային կարևորություն ունեցող առկա հիմնախնդիրները և ֆինանսավորման հնարավորությունները։ Ծրագիրն ուղղված է քաղաքային տնտեսության բոլոր ոլորտների զարգացմանը։

 Ծրագրի նպատակն է իրականացնել համակարգային բարեփոխումներ՝ նոր մոտեցումների կիրառմամբ՝ հաշվի առնելով քաղաքացու շահերի և իրավունքների պաշտպանությունը։

 Ծրագրի իրականացման գործընթացում, որպես գերակա սկզբունք որդեգրվել է Աբովյանի համայնքապետարանի գործունեության թափանցիկության և բակչությանը լիարժեք հաշվետու լինելու ապահովումը, մարդու իրավունքների, հանրային տարածքների, շրջակա միջավայրի և պատմամշակության ժառանգության պաշտպանության գերակա սկզբունքներով որոշումների կայացումը, համայնքի մասնակցային կառավարման մշակույթի ձևավորումը, համայնքի կառավարման ներառականության ապահովումը, իրավահավասար ու ներդաշնակ համակեցության մշակույթի հանրահռչակումն ու ձևավորումը։

 Քաղաքաշինության ոլորտում միասնական մոտեցումների ձևավորումը և համայնքային զարգացման քաղաքաշինական ռազմավարության մշակումը ծրագրով նախատեսված առաջնային և անհետաձգելի քայլերից են։

 Հասարակական տրանսպորտի համակարգային բարեփոխումները, ոլորտի ամբողջական արդիականացումը և ժամանակակից միջազգային չափանիշներին համապատասխանեցումը, արդյունավետ կառավարման մեխանիզմների ներդրումը 2020-2024 թթ. հնգամյա զարգացման ծրագրի ուղղություններից է։

 Ծրագրով նախատեսվում է բնակարանային-կոմունալ ոլորտի կառավարման արդյունավետության բարձրացմանը և կառավարման մարմինների նկատմամբ բնակիչների վստահության բարձրացմանն ուղղված քայլերի իրականացում։

 Նախատեսվում է խիստ վերահսկողության տակ պահել բնապահպանության ոլորտը՝ բացառելով հանրային կանաչ տարածքների հաշվին կառուցապատման արդյունքում կանաչ տարածքների ոչնչացումը։ Ծրագիրը նաև նախատեսում է իրականացնել նպատակային ծրագրեր կանաչապատման նոր մոտեցումների կիրառման միջոցով։ Կիրականացվեն նաև էներգախնայողությանը, էներգաարդյունավետությանը և վերականգնվող էներգետիկ ռեսուրսների օգտագործմանն ուղղված ծրագրեր, որոնք կնպաստեն համայնքի էկոլոգիական վիճակի բարելավմանը, ֆինանսական ռեսուրսների խնայողությանն ու արդյունավետության բարձրացմանը։

 Գերակա ուղղություններից է լինելու սոցիալական ապահովության համակարգերի բարելավումը, Աբովյան համայնքում նախադպրոցական և արտադպրոցական կրթության որակի բարելավմանն ուղղված միջոցառումերի իրականացումը։

 Աբովյանի հնգամյա զարգացման ծրագրի առանձին ոլորտ է հանդիսանում «Խելացի Քաղաք» ծրագիրը, որով կարևորվում է կառավարման օպտիմալացումն ու ծառայությունների որակի բարելավումը, նոր տեխնոլոգիաների լայն կիրառությունը։

 Աբովյան համայնքի 2020-2024 թվականների հնգամյա զարգացման ծրագրով քաղաքային տնտեսության զարգացման գործում մեծ կարևորություն է տրվում համայնք-մասնավոր հատված համագործակցությանը և համատեղ իրագործվող ծրագրերի շրջանակի ընդլայնմանը։

Աբովյան համայնքի զարգացման հնգամյա ծրագրի և տարեկան բյուջեի կառավարման խորհրդակցական մարմնի կողմից մշակված (այսուհետ խորհրդակցական մարմին) Աբովյան համայնքի 2020-2024 թվականների հնգամյա զարգացման ծրագրի հաստատման մասին Աբովյան համայնքի ավագանու որոշման նախագիծը (այսուհետ Նախագիծ) ներկայացվել է հանրային քննարկումների: Հանրային քննարկումների արդյունքներն ամփոփվել են 2019 թվականի հոկտեմբերի 3-ին հրավիրված խորհրդակցական մարմնի նիստում: Խորհրդակցական մարմնի անդամների միաձայն կողմ քվեարկությամբ տրվել է դրական եզրակացություն` Նախագիծը սահմանված կարգով Աբովյան համայնքի ավագանու քննարկմանը ներկայացնելու համար:

 Համաձայն Տեղական ինքնակառավարման մասին օրենքի 82-րդ հոդվածի 2-րդ մասի՝ համայնքի ղեկավարը մշակում է համայնքի հնագմյա զարգացման ծրագիրը և իր լիազորություններն ստանձնելու օրվանից հետո՝ 4 ամսվա ընթացքում, ներկայացնում է ավագանու հաստատմանը:

 2019 թվականի հունիսի 9-ին կայացած Աբովյան համայնքի ղեկավարի ընտրություններից հետո հաշվի առնելով վերոնշյալը մշակվել է Աբովյան համայնքի 2020-2024 թվականների հնգամյա զարգացման ծրագրի նախագիծը: Միաժամանակ և սույն որոշմամբ նախատեսվում է 2020 թվականի հունվարի 1-ից ուժը կորցրած ճանաչել Աբովյան համայնքի ավագանու 2016 թվականի դեկտեմբերի 22-ի Աբովյան համայնքի 2017-2021 թվականների զարգացման ծրագիրը հաստատելու մասին N162-Ն որոշումը:

 Հիմք ընդունելով վերը շարադրվածը և նկատի ունենալով այն հանգամանքը, որ համայնքի ղեկավարը տարեկան բյուջեի նախագիծը մշակելիս հաշվի է առնում բնակչության կենսական շահերը, համայնքի զարգացման ծրագրերը, ավագանու հաստատմանն է ներկայացվում Աբովյան համայնքի 2020-2024 թվականների հնգամյա զարգացման ծրագրի նախագիծը:

ՀԱՄԱՅՆՔԻ ՂԵԿԱՎԱՐ Վ. ԳԵՎՈՐԳՅԱՆ